A una pizzinna

Nara, pizzina bella, nara nara,
prite ti pinghes che un’arlecchinu,
sas laras friscas, s’ogiu genuinu
ei sas lineas puras de sa cara?

M’has a narrer chi custa est moda rara
inventada in Parigi o in Turinu
e pones fiores fintos in giardinu
e cheres fagher trula s’abba giara.

Ma lassa tue custu carrasciale
de modas maccas, custu gustu feu
chi cheret dogni cosa istruppiare.

Simplice bive tue e naturale
cun cuddas santas grazias de Deu
chi est s’unicu ch’ischit modellare.